
****

**ประกาศองค์การบริหารส่วนตำบลไม้เรียง**

**เรื่อง รับสมัครสอบคัดเลือกเพื่อแต่งตั้งพนักงานส่วนตำบลให้ดำรงตำแหน่งบริหารต่างสายงานหรือแต่งตั้งพนักงานส่วนตำบลตำแหน่งผู้ปฏิบัติงานให้ดำรงตำแหน่งบริหาร ขององค์การบริหารส่วนตำบล**

**ตำแหน่งหัวหน้าสำนักงานปลัด ระดับ ๖ (นักบริหารงานทั่วไป ๖)**

ด้วยองค์การบริหารส่วนตำบลไม้เรียง อำเภอฉวาง จังหวัดนครศรีธรรมราช จะดำเนินการสอบคัดเลือกเพื่อแต่งตั้งพนักงานส่วนตำบลให้ดำรงตำแหน่งบริหารต่างสายงานหรือแต่งตั้งพนักงานส่วนตำบลตำแหน่งผู้ปฏิบัติงานให้ดำรงตำแหน่งบริหาร ขององค์การบริหารส่วนตำบล ตำแหน่งหัวหน้าสำนักงานปลัด ระดับ ๖ (นักบริหารงานทั่วไป ๖) สังกัดองค์การบริหารส่วนตำบลไม้เรียง อำเภอฉวาง จังหวัดนครศรีธรรมราช

อาศัยอำนาจตามความในข้อ ๕๔(๓) , ๘๖ ,๙๑ และ ๑๕๓(๒) แห่งประกาศคณะกรรมการพนักงานส่วนตำบลจังหวัดนครศรีธรรมราช เรื่อง หลักเกณฑ์และเงื่อนไขเกี่ยวกับการบริหารงานบุคคลขององค์การบริหารส่วนตำบล ลงวันที่ ๙ ธันวาคม ๒๕๔๕ (และที่แก้ไขเพิ่มเติมจนถึงปัจจุบัน) และคำสั่งองค์การบริหารส่วนตำบลไม้เรียง ที่ ๑๗๓ /๒๕๕๖ เรื่อง แต่งตั้งคณะกรรมการสอบคัดเลือกเพื่อแต่งตั้งพนักงาน ส่วนตำบลให้ดำรงตำแหน่งบริหารต่างสายงานหรือแต่งตั้งพนักงานส่วนตำบลตำแหน่งผู้ปฏิบัติงานให้ดำรง ตำแหน่งบริหารขององค์การบริหารส่วนตำบล ตำแหน่งหัวหน้าสำนักงานปลัด ระดับ ๖ (นักบริหารงานทั่วไป ๖) จึงประกาศรับสมัครสอบคัดเลือกเพื่อแต่งตั้งพนักงานส่วนตำบลให้ดำรงตำแหน่งบริหารต่างสายงานหรือแต่งตั้งพนักงานส่วนตำบลตำแหน่งผู้ปฏิบัติงานให้ดำรงตำแหน่งบริหาร ขององค์การบริหารส่วนตำบล ตำแหน่งหัวหน้าสำนักงานปลัด ระดับ ๖ (นักบริหารงานทั่วไป ๖) ขององค์การบริหารส่วนตำบลไม้เรียง ดังรายละเอียดต่อไปนี้

**ข้อ ๑. ตำแหน่งที่รับสมัครสอบคัดเลือก**

หัวหน้าสำนักงานปลัดองค์การบริหารส่วนตำบล ระดับ ๖(นักบริหารงานทั่วไป ๖) สังกัดองค์การบริหารส่วนตำบลไม้เรียง อำเภอฉวาง จังหวัดนครศรีธรรมราช

**ข้อ** **๒. รายละเอียดตำแหน่ง หน้าที่และความรับผิดชอบ**

หน้าที่ความรับผิดชอบของตำแหน่ง ลักษณะงานที่ปฏิบัติ คุณสมบัติเฉพาะสำหรับตำแหน่ง และความรู้ความสามารถที่ต้องการ **(ตามผนวก ก. แนบท้ายประกาศ)**

**ข้อ ๓. คุณสมบัติของผู้มีสิทธิสมัครสอบ**

ผู้สมัครสอบคัดเลือกจะต้องเป็นพนักงานส่วนตำบลและเป็นผู้มีคุณสมบัติครบถ้วนตามคุณสมบัติเฉพาะสำหรับตำแหน่งในวันสมัครสอบคัดเลือก ดังนี้

๑. ได้รับปริญญาตรีหรือเทียบได้ไม่ต่ำกว่านี้ทุกสาขา ที่ ก.อบต. ก.พ. หรือ ก.ค. รับรอง และ

๒. ได้ดำรงตำแหน่งในระดับ ๖ หรือที่ ก.อบต.เทียบเท่า โดยปฏิบัติงานด้านบริหารงานทั่วไป หรืองานเลขานุการ หรืองานอื่นที่เกี่ยวข้องมาแล้วไม่น้อยกว่า ๑ ปี

-๒-/ข้อ ๔.การสมัคร...

-๒-

**ข้อ ๔. การสมัครเข้ารับการสอบคัดเลือกและสถานที่รับสมัครสอบคัดเลือก**

ให้ผู้มีสิทธิสมัครเข้ารับการสอบคัดเลือกยื่นใบสมัครด้วยตนเอง (เอกสารหมายเลข ๑ แนบท้ายประกาศ) และหนังสือรับรองจากนายกองค์การบริหารส่วนตำบลที่ตนสังกัดอยู่ ซึ่งได้อนุญาตให้มาสมัครเข้ารับการสอบคัดเลือกฯพร้อมเอกสารต่างๆ ที่ต้องใช้ในการสมัครตามที่คณะกรรมการสอบคัดเลือก ฯ กำหนด ด้วยตนเองได้ที่ สำนักงานปลัด องค์การบริหารส่วนตำบลไม้เรียง อำเภอฉวาง จังหวัดนครศรีธรรมราช **ตั้งแต่วันที่ ๒๐ สิงหาคม ๒๕๕๖ ถึงวันที่ ๓ กันยายน ๒๕๕๖ ระหว่างเวลา ๐๘.๓๐ - ๑๖.๓๐ น.**  **(เว้นวันหยุดราชการ)** และสามารถสอบถามรายละเอียดได้ที่โทรศัพท์หมายเลข ๐-๗๕๖๗-๑๑๖๗ ในวันและเวลาราชการโดยผู้สมัครเข้ารับการสอบคัดเลือกต้องตรวจสอบและรับรองคุณสมบัติของตนเองว่าถูกต้องครบถ้วนตามคุณสมบัติเฉพาะสำหรับตำแหน่งที่รับสมัครนั้นหากภายหลังปรากฏว่าผู้สมัครรายใดมีคุณสมบัติดังกล่าว ไม่ครบถ้วน คณะกรรมการสอบคัดเลือกฯจะถือว่าเป็นผู้ขาดคุณสมบัติในการสมัครสอบคัดเลือกและไม่มีสิทธิได้รับการแต่งตั้งให้ดำรงตำแหน่งใดๆ

**ข้อ ๕. เอกสารและหลักฐานในการสมัครสอบคัดเลือก**

ผู้ประสงค์จะสมัครสอบฯ ให้ยื่นใบสมัครด้วยตนเองต่อเจ้าหน้าที่รับสมัครสอบคัดเลือกพร้อมด้วยหลักฐาน ซึ่งผู้สมัครสอบได้รับรองสำเนาถูกต้อง และลงลายมือชื่อกำกับไว้ในเอกสารทุกฉบับ ดังต่อไปนี้

๕.๑ ใบสมัครตามแบบที่คณะกรรมการฯ กำหนด (เอกสารหมายเลข ๑ แนบท้ายประกาศ) จำนวน ๑ ชุด

๕.๒ สำเนาบัตรประวัติพนักงานส่วนตำบลที่รับรองสำเนาโดยหน่วยงาน

การเจ้าหน้าที่ จำนวน ๑ ชุด

๕.๓ สำเนาหลักฐานแสดงคุณวุฒิทางการศึกษาที่ตรงตามมาตรฐานกำหนดตำแหน่ง

พร้อมรับรองสำเนาเอกสาร จำนวน ๑ ชุด

๕.๔ รูปถ่ายเครื่องแบบข้าราชการ หน้าตรงไม่สวมหมวก และไม่ใส่แว่นตาดำ ขนาด

๑ นิ้ว จำนวน ๓ รูป (ถ่ายไว้ไม่เกิน ๖ เดือน) โดยเขียนชื่อ – ชื่อสกุล หลังรูป

ถ่ายด้วยตนเอง

๕.๕ หนังสือยินยอมจากนายกองค์การบริหารส่วนตำบลต้นสังกัดอนุญาตให้มา

สมัครเข้ารับการสอบคัดเลือก

๕.๖ ใบรับรองแพทย์ ซึ่งออกให้ไม่เกิน ๑ เดือน

๕.๗ หลักฐานอื่น (ถ้ามี) เช่น ใบสำคัญการสมรส การเปลี่ยนชื่อ-ชื่อสกุล

ทั้งนี้ หากผู้สมัครรายใดยื่นเอกสารที่คณะกรรมการสอบคัดเลือกฯ กำหนด ไม่ครบถ้วนในวันสมัคร คณะกรรมการสอบคัดเลือกฯ จะถือว่าผู้นั้นไม่มีสิทธิรับการสอบคัดเลือกในครั้งนี้

**ข้อ** **๖. ค่าธรรมเนียมการสมัครเข้ารับการสอบคัดเลือก**

ผู้สมัครสอบคัดเลือกจะต้องเสียค่าธรรมเนียมในการสมัครสอบคัดเลือก ในวันสมัครสอบคัดเลือก คนละ ๒๐๐ บาท

-๓-/ ข้อ ๗. หลักสูตร…

-๓-

**ข้อ ๗. หลักสูตรและวิธีการสอบคัดเลือก**

ดำเนินการสอบดังนี้

**ก. ความรู้ความสามารถทั่วไป (คะแนนเต็ม ๑๐๐ คะแนน)**

ให้ทดสอบภาคความรู้ความสามารถที่ต้องการตามแนวที่ระบุไว้ในมาตรฐานกำหนดตำแหน่ง โดยวิธีสอบข้อเขียน **(ผนวก ข. แนบท้ายประกาศ)**

**ข. ความรู้ความสามารถที่ใช้เฉพาะตำแหน่ง (คะแนนเต็ม ๑๐๐ คะแนน)**

ให้ทดสอบความรู้ความเข้าใจหรือความคิดเห็นเกี่ยวกับงานในตำแหน่งนั้นโดยเฉพาะ โดยวิธีสอบข้อเขียน หรือให้ทดลองปฏิบัติงานหรือวิธีอื่นใดวิธีหนึ่ง หรือหลายวิธีก็ได้ตามความเหมาะสม **(ผนวก ข. แนบท้ายประกาศ)**

**ค. ความรู้ความเหมาะสมกับตำแหน่ง (คะแนนเต็ม ๑๐๐ คะแนน)**

ให้ทดสอบความรู้ความเหมาะสมกับตำแหน่ง โดยพิจารณาจากความรอบรู้

แนวความคิดและความคิดเห็น ด้วยวิธีการสอบสัมภาษณ์ **(ผนวก ข. แนบท้ายประกาศ)**

**ข้อ ๘. การประกาศรายชื่อผู้มีสิทธิสอบคัดเลือก**

องค์การบริหารส่วนตำบลไม้เรียง จะประกาศรายชื่อผู้มีสิทธิเข้ารับการสอบคัดเลือกในพฤหัสบดีที่ ๕ กันยายน ๒๕๕๖ ณ ที่ทำการองค์การบริหารส่วนตำบลไม้เรียง อำเภอฉวาง จังหวัดนครศรีธรรมราช

**ข้อ ๙. การประกาศกำหนดวัน เวลา และสถานที่สอบคัดเลือก**

๙.๑ กำหนดสอบข้อเขียน การสอบภาคความรู้ความสามารถทั่วไป (ภาค ก.) ในวันเสาร์ ที่ ๑๔ กันยายน ๒๕๕๖ เวลา ๐๙.๐๐ - ๑๐.๓๐ น. ณ ห้องประชุมอำเภอทุ่งสง อำเภอทุ่งสง จังหวัดนครศรีธรรมราช

๙.๒ กำหนดการสอบภาคความรู้ความสามารถที่ใช้เฉพาะตำแหน่ง (ภาค ข.) ในวัน

เสาร์ที่ ๑๔ กันยายน ๒๕๕๖ เวลา ๑๐.๔๕ - ๑๒.๑๕ น. ณ ห้องประชุมอำเภอทุ่งสง อำเภอทุ่งสง จังหวัดนครศรีธรรมราช

๙.๓ กำหนดการสอบภาคความเหมาะสมกับตำแหน่ง (การสอบสัมภาษณ์) (ภาค ค.) ในวันเสาร์ที่ ๑๔ กันยายน ๒๕๕๖ เวลา ๑๔.๐๐ น. เป็นต้นไป ณ ศูนย์รวมข้อมูลข่าวสารการจัดซื้อจัดจ้างขององค์การบริหารส่วนตำบลระดับอำเภอ อำเภอทุ่งสง จังหวัดนครศรีธรรมราช

ทั้งนี้ผู้สอบคัดเลือกจะต้องเข้าห้องสอบตามเวลาที่กำหนด โดยหมดเวลาเข้าห้องสอบหลังจากเวลาเริ่มสอบ ๓๐ นาที หากเลยเวลาที่กำหนดจะถือว่าไม่สามารถเข้ารับการสอบคัดเลือกได้

**ข้อ ๑๐. การแต่งกาย**

ผู้มีสิทธิเข้ารับการสอบคัดเลือกจะต้องแต่งเครื่องแบบปกติกากีแขนยาวคอพับ ในวันสอบข้อเขียนและสอบสัมภาษณ์ และให้นำบัตรประจำตัวเจ้าหน้าที่ของรัฐไปแสดงในวันสอบคัดเลือกด้วย(สำหรับสตรีมีครรภ์หรือมีเหตุจำเป็นไม่สามารถแต่งกายตามที่กำหนดได้ให้แจ้งต่อคณะกรรมการสอบคัดเลือกก่อนการเข้าสอบทราบ)

/ข้อ ๑๑. กรณี...

-๔-

**ข้อ ๑๑. กรณีมีการทุจริต**

ในกรณีที่ปรากฏว่ามีการทุจริตหรือส่อไปในทางทุจริตอันอาจทำให้เกิดความไม่เป็นธรรมในการสอบคัดเลือก ให้คณะกรรมการสอบคัดเลือกฯ รายงานให้องค์การบริหารส่วนตำบลไม้เรียงทราบเพื่อพิจารณาว่า จะสมควรยกเลิกการสอบคัดเลือกครั้งนั้นทั้งหมด หรือจะพิจารณายกเลิกการสอบภาคที่เกิดการทุจริตหรือส่อไปในทางทุจริตตามแต่จะเห็นสมควร ถ้าหากองค์การบริหารส่วนตำบลไม้เรียงให้ยกเลิกการสอบคัดเลือกเฉพาะภาคใดแล้วก็ให้ดำเนินการสอบคัดเลือกเฉพาะภาคนั้นใหม่ สำหรับผู้ที่มีส่วนเกี่ยวข้อง กับการทุจริตหรือส่อไปในทางทุจริต ไม่มีสิทธิเข้าสอบอีกต่อไป

**ข้อ ๑๒. เกณฑ์การตัดสินและการขึ้นบัญชีผู้ผ่านการสอบคัดเลือก**

การตัดสินว่าผู้ใดเป็นผู้สอบคัดเลือกได้ให้ถือเกณฑ์ว่าต้องเป็นผู้สอบได้คะแนนในแต่ละภาคที่สอบตามหลักสูตรไม่ต่ำกว่าร้อยละหกสิบ การสอบคัดเลือกจะต้องสอบตามหลักสูตรทุกภาค แต่คณะกรรมการสอบคัดเลือกฯ จะกำหนดให้ผู้สมัครสอบสอบภาคความรู้ความสามารถทั่วไป หรือความรู้ความ สามารถที่ใช้เฉพาะตำแหน่งก่อน แล้วจึงให้ผู้สอบคัดเลือกได้คะแนนในแต่ละภาคที่สอบตามหลักสูตรไม่ต่ำกว่าร้อยละ ๖๐ สอบในภาคอื่นๆ ต่อไป

**ข้อ ๑๓. การประกาศรายชื่อผู้ผ่านการสอบคัดเลือก**

คณะกรรมการสอบคัดเลือกฯ จะประกาศรายชื่อผู้ผ่านการสอบคัดเลือก  **ในวันที่ ๑๖ กันยายน ๒๕๕๖** ณ สำนักงานเลขานุการ ก.อบต.จังหวัดนครศรีธรรมราช (สำนักงานส่งเสริมการปกครองท้องถิ่นจังหวัดนครศรีธรรมราช) อำเภอเมืองฯ จังหวัดนครศรีธรรมราช ,หน้าที่ทำการองค์การบริหารส่วนตำบลไม้เรียง อำเภอฉวาง จังหวัดนครศรีธรรมราช

**ข้อ ๑๔. การขึ้นบัญชีผู้สอบคัดเลือกได้**

๑๔.๑ การขึ้นบัญชีผู้สอบคัดเลือกได้ ให้เรียงลำดับที่จากผู้สอบได้คะแนนรวมสูงสุดลงมาตามลำดับ ในกรณีที่มีผู้สอบได้คะแนนรวมเท่ากัน ให้ผู้สอบได้คะแนนภาคความเหมาะสมกับตำแหน่งมากกว่าเป็นผู้อยู่ในลำดับที่สูงกว่า ถ้าได้คะแนนภาคความเหมาะสมกับตำแหน่งเท่ากันให้ผู้ได้คะแนนภาคความรู้ความสามารถที่ใช้เฉพาะตำแหน่งมากกว่าเป็นผู้อยู่ในตำแหน่งที่สูงกว่า ถ้าได้คะแนนภาคความรู้ความสามารถที่ใช้เฉพาะตำแหน่งเท่ากัน ให้ผู้ที่รับเลขประจำตัวสอบก่อนเป็นผู้อยู่ในลำดับสูงกว่า

๑๔.๒ บัญชีผู้สอบคัดเลือกครั้งนี้ให้ใช้ได้ไม่เกิน ๖๐ วัน นับแต่วันขึ้นบัญชี

๑๔.๓ บัญชีสอบคัดเลือกพนักงานส่วนตำบลตำแหน่งผู้บริหารให้ใช้ได้เฉพาะองค์การบริหารส่วนตำบลไม้เรียงเท่านั้น องค์การบริหารส่วนตำบลอื่นไม่สามารถใช้บัญชีได้

**ข้อ ๑๕. การแต่งตั้งผู้สอบคัดเลือกได้**

๑๕.๑ องค์การบริหารส่วนตำบลไม้เรียง จะแต่งตั้งผู้ที่ผ่านการสอบคัดเลือกตามลำดับ ที่ขึ้นบัญชีไว้โดยที่ผู้ที่อยู่ในลำดับต้นจะได้รับการแต่งตั้งก่อนผู้ที่อยู่ในลำดับต่อไป ทั้งนี้ต้องได้รับความเห็นชอบจากคณะกรรมการพนักงานส่วนตำบลจังหวัดนครศรีธรรมราช

-๕-/๑๕.๒ ในกรณี…

-๕-

๑๕.๒ ในกรณีมีผู้ผ่านการสอบคัดเลือกมากกว่าจำนวนตำแหน่งที่ว่างและภายหลัง มีตำแหน่งว่างเพิ่มขึ้นอีก องค์การบริหารส่วนตำบลไม้เรียงอาจพิจารณาผู้ที่ผ่านการสอบคัดเลือกที่เหลืออยู่ ดำรงตำแหน่งได้ หรืออาจจะดำเนินการสอบคัดเลือกใหม่ก็ได้ ทั้งนี้ขึ้นอยู่กับดุลพินิจขององค์การบริหาร ส่วนตำบลไม้เรียง

ข้อ ๑๖. หากมีข้อสงสัยหรือโต้แย้งในประกาศฉบับนี้ให้ถือผลการวินิจฉัยของคณะกรรมการสอบคัดเลือกฯ เป็นที่สุด

ประกาศ ณ วันที่ **๒** สิงหาคม พ.ศ. ๒๕๕๖

นายธรรมศักดิ์ อุบล

( นายธรรมศักดิ์ อุบล )

นายกองค์การบริหารส่วนตำบลไม้เรียง

**(ผนวก ก)**

**รายละเอียดเกี่ยวกับตำแหน่ง หน้าที่ และความรับผิดชอบของตำแหน่ง ลักษณะงานที่ปฏิบัติ**

**คุณสมบัติเฉพาะสำหรับตำแหน่ง และความรู้ความสามารถที่ต้องการ**

**ชื่อตำแหน่ง นักบริหารงานทั่วไป ๖**

**ตำแหน่งประเภท บริหาร**

**หน้าที่และความรับผิดชอบ**

บริหารงานในฐานะหัวหน้าหน่วยงานระดับกอง ซึ่งมีหน้าที่ความรับผิดชอบและคุณภาพ

ของงานสูง รับผิดชอบงานบริหารทั่วไปหรือเลขานุการ โดยควบคุมหน่วยงานหลายหน่วย และปกครอง

ผู้อยู่ใต้บังคับบัญชาจำนวนมาก และปฏิบัติหน้าที่อื่นตามที่ได้รับมอบหมาย

**ลักษณะงานที่ปฏิบัติ**

พิจารณา ศึกษา วิเคราะห์ ทำความเห็น สรุปรายงาน เสนอแนะ และดำเนินการปฏิบัติงานที่ต้องใช้ความชำนาญพิเศษเกี่ยวกับงานบริหารทั่วไปหรืองานเลขานุการ โดยควบคุมตรวจสอบการจัดการ งานต่าง ๆ หลายด้าน เช่น งานธุรการ งานบุคคล งานนิติการ งานประชาสัมพันธ์ งานทะเบียน งานนโยบายและแผน งานควบคุมและส่งเสริมการท่องเที่ยว งานรักษาความสงบเรียบร้อย งานจัดระบบงาน งานการเงินและบัญชี งานพัสดุ งานจัดพิมพ์และแจกจ่ายเอกสาร งานระเบียบและสัญญา งานรวบรวมข้อมูลสถิติ งานแปลเอกสาร งานเตรียมเรื่องและเตรียมการสำหรับการประชุม งานบันทึกเรื่องเสนอที่ประชุม งานทำรายงานกาประชุมและรายงานอื่น ๆ งานติดต่อกับหน่วยงานและบุคคลต่าง ๆ งานติดตามผลงาน เป็นต้น ตอบปัญหาและชี้แจงเรื่องต่าง ๆ เกี่ยวกับงานในหน้าที่ เข้าร่วมประชุมคณะกรรมการต่าง ๆ ตามที่ได้รับแต่งตั้งเข้าร่วมประชุมในการกำหนดนโยบายและแผนงานของส่วนราชการที่สังกัด และในฐานะหัวหน้าหน่วยงานทำหน้าที่กำหนดนโยบายการปฏิบัติงาน พิจารณาวางอัตรากำลังเจ้าหน้าที่และงบประมาณ ของหน่วยงานที่รับผิดชอบติดต่อประสานงาน วางแผน มอบหมายงาน วินิจฉัย สั่งการ ควบคุม ตรวจสอบ ให้คำปรึกษาแนะนำ ปรับปรุงแก้ไข ติดตามประเมินผล และแก้ปัญหาข้อขัดข้องในการปฏิบัติงานในหน่วยงาน ที่รับผิดชอบด้วย และปฏิบัติหน้าที่อื่นที่เกี่ยวข้อง รวมทั้งงานราชการที่มิได้กำหนดให้เป็นหน้าที่ของกอง หรือส่วนราชการใดในองค์การบริหารส่วนตำบลโดยเฉพาะ

**คุณสมบัติเฉพาะสำหรับตำแหน่ง**

1. ได้รับปริญญาตรีหรือเทียบได้ไม่ต่ำกว่านี้ทุกสาขา ที่ ก.อบต. ก.พ. หรือ ก.ค. รับรอง และ

2. ได้ดำรงตำแหน่งในระดับ 6 หรือที่ ก.อบต.เทียบเท่า โดยปฏิบัติงานด้านบริหารงานทั่วไป หรืองานเลขานุการ หรืองานอื่นที่เกี่ยวข้องมาแล้วไม่น้อยกว่า 1 ปี

-๒-/ความรู้...

-๒-

**ความรู้ความสามารถที่ต้องการ**

๑. มีความรู้ทั่วไปเกี่ยวกับเหตุการณ์ปัจจุบันในด้านการเมือง เศรษฐกิจและสังคม โดยเฉพาะอย่างยิ่งของประเทศไทย

๒. มีความสามารถในการศึกษา หาข้อมูล วิเคราะห์ปัญหาและสรุปเหตุผล

๓. มีความสามารถในการบริหารและจัดระบบงาน

๔. มีความสามารถในการริเริ่มปรับปรุงนโยบายและแผนงาน

๕. มีความรู้ความเข้าใจนโยบายและแผนงานด้านต่างๆของส่วนราชการที่สังกัด

๖. มีความสามารถในการจัดทำแผนงาน ควบคุมตรวจสอบ ให้คำปรึกษาแนะนำและเสนอแนะวิธีแก้ไขปรับปรุงการปฏิบัติงานที่อยู่ในความรับผิดชอบ

๗. มีความสามารถในการปกครองบังคับบัญชา

๘. มีความสามารถในการติดต่อประสานงาน

๙. มีความรู้ความเข้าใจในหลักการบริหารงานบุคคล

๑๐. มีความรู้ทั่วไปเกี่ยวกับแผนพัฒนาเศรษฐกิจและสังคมของประเทศ

๑๑. มีความรู้ความสามารถในการใช้งานคอมพิวเตอร์

**(ผนวก ข)**

**ขอบเขตเนื้อหาวิชาในการสอบคัดเลือกเพื่อแต่งตั้งพนักงานส่วนตำบลให้ดำรงตำแหน่งบริหารต่างสายงานหรือแต่งตั้งพนักงานส่วนตำบลตำแหน่งผู้ปฏิบัติงานให้ดำรงตำแหน่งบริหาร ขององค์การบริหารส่วนตำบล ตำแหน่งหัวหน้าสำนักงานปลัด ระดับ ๖ (นักบริหารงานทั่วไป ๖)**

**ขององค์การบริหารส่วนตำบลไม้เรียง**

**...............................................................**

**ก. ความรู้ความสามารถทั่วไป (คะแนนเต็ม ๑๐๐ คะแนน)**

ให้ทดสอบความรู้ความสามารถที่ต้องการ ตามแนวที่ระบุไว้ในมาตรฐานกำหนดตำแหน่ง โดยวิธีสอบข้อเขียน ดังนี้

1. พระราชบัญญัติสภาตำบลและองค์การบริหารส่วนตำบล พ.ศ. ๒๕๓๗ และที่แก้ไขเพิ่มเติมจนถึงปัจจุบัน
2. พระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ. ๒๕๔๒
3. พระราชบัญญัติระเบียบบริหารงานบุคคลส่วนท้องถิ่น พ.ศ. ๒๕๔๒
4. พระราชบัญญัติข้อมูลข่าวสารของราชการ พ.ศ.๒๕๔๐
5. พระราชบัญญัติวิธีปฏิบัติราชการทางปกครอง พ.ศ. ๒๕๓๙
6. พระราชบัญญัติว่าด้วยความรับผิดทางละเมิดของเจ้าหน้าที่ พ.ศ. ๒๕๓๙
7. พระราชกฤษฎีกาว่าด้วยหลักเกณฑ์และวิธีการบริหารกิจการบ้านเมืองที่ดี พ.ศ.๒๕๔๖
8. ระเบียบสำนักนายกรัฐมนตรี ว่าด้วยงานสารบรรณ พ.ศ.๒๕๒๖ และที่แก้ไขเพิ่มเติมจนถึงปัจจุบัน
9. ประกาศคณะกรรมการพนักงานส่วนตำบลจังหวัดนครศรีธรรมราช เรื่อง หลักเกณฑ์และเงื่อนไขเกี่ยวกับการบริหารงานบุคคลขององค์การบริหารส่วนตำบล ลงวันที่ ๙ ธันวาคม ๒๕๔๕ (และที่แก้ไขเพิ่มเติมจนถึงปัจจุบัน)
10. ความรู้เกี่ยวกับเหตุการณ์ปัจจุบัน ด้านการเมือง เศรษฐกิจและสังคม

**ข. ภาคความรู้ความสามารถที่ใช้เฉพาะตำแหน่ง (คะแนนเต็ม ๑๐๐ คะแนน)**

๑. ระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ.๒๕๔๘ และแก้ไขเพิ่มเติมจนถึงปัจจุบัน

๒. ระเบียบกระทรวงมหาดไทย ว่าด้วยการพัสดุหน่วยบริหารราชการส่วนท้องถิ่น พ.ศ.๒๕๓๕

และแก้ไขเพิ่มเติมจนถึงปัจจุบัน

๓. ระเบียบกระทรวงมหาดไทย ว่าด้วยการรับเงิน การเบิกจ่ายเงิน การฝากเงิน การเก็บรักษาเงินและการตรวจเงินขององค์กรปกครองส่วนท้องถิ่น พ.ศ.๒๕๔๗ และที่แก้ไขเพิ่มเติมจนถึงปัจจุบัน

๔. ระเบียบกระทรวงมหาดไทย ว่าด้วยวิธีงบประมาณขององค์กรปกครองส่วนท้องถิ่น พ.ศ. ๒๕๔๑ และที่แก้ไขเพิ่มเติมจนถึงปัจจุบัน

๕. ระเบียบกระทรวงมหาดไทย ว่าด้วยค่าใช้จ่ายในการเดินทางไปราชการของเจ้าหน้าที่ท้องถิ่น พ.ศ. ๒๕๕๕ และที่แก้ไขเพิ่มเติมจนถึงปัจจุบัน

/๖. ระเบียบ...

-๒-

๖. ระเบียบกระทรวงมหาดไทย ว่าด้วยค่าใช้จ่ายในการฝึกอบรมขององค์กรปกครองส่วนท้องถิ่น พ.ศ.๒๕๔๙ และที่แก้ไขเพิ่มเติมจนถึงปัจจุบัน

๗. ระเบียบกระทรวงมหาดไทย ว่าด้วยการใช้การเก็บรักษารถยนต์ขององค์กรปกครองส่วนท้องถิ่น พ.ศ.๒๕๔๘

๘. ระเบียบกระทรวงมหาดไทย ว่าด้วยการจ่ายเงินสงเคราะห์เพื่อการยังชีพขององค์กรปกครองสวนท้องถิ่น พ.ศ.๒๕๔๘

๙. ระเบียบกระทรวงมหาดไทย ว่าด้วยหลักเกณฑ์การจ่ายเบี้ยยังชีพผู้สูงอายุขององค์กรปกครองส่วนท้องถิ่น พ.ศ.๒๕๕๒

๑๐. ระเบียบกระทรวงมหาดไทย ว่าด้วยหลักเกณฑ์การจ่ายเบี้ยความพิการให้คนพิการขององค์กรปกครองส่วนท้องถิ่น พ.ศ.๒๕๕๓

๑๑. ระเบียบกระทรวงมหาดไทย ว่าด้วยการช่วยเหลือผู้ประสบภัยพิบัติ

๑๒. มาตรฐานการจัดการศูนย์พัฒนาเด็กเล็ก

**ค. ภาคความเหมาะสมกับตำแหน่ง(คะแนนเต็ม ๑๐๐ คะแนน)**

ให้ทดสอบความเหมาะสมกับตำแหน่ง โดยพิจารณาจากความรอบรู้ แนวความคิด และความคิดเห็นด้วยวิธีสอบสัมภาษณ์ในเรื่องต่างๆ ดังนี้

**๑.**  **ความรอบรู้ในตำแหน่งที่จะแต่งตั้ง** (คะแนนเต็ม ๒๐ คะแนน)

พิจารณาจากความรู้เกี่ยวกับกฎหมายหรือระเบียบที่เกี่ยวข้องกับองค์การบริหารส่วนตำบล รวมทั้งความรู้เกี่ยวกับเหตุการณ์ปัจจุบันทางเศรษฐกิจ สังคมและการเมือง

**๒.** **วิสัยทัศน์**  (คะแนนเต็ม ๒๐ คะแนน)

พิจารณาจากวิสัยทัศน์ในด้านต่างๆ เช่น วิสัยทัศน์ในการทำงาน วิสัยทัศน์ในตำแหน่งหน้าที่ฯลฯ

**๓.** **ปฏิภาณไหวพริบ**  (คะแนนเต็ม ๒๐ คะแนน)

พิจารณาจากความสามารถในการแก้ไขปัญหาในด้านต่างๆ ปัญหาเฉพาะหน้ารวมถึงความสามารถในการประสานงานในส่วนที่เกี่ยวข้อง

**๔.** **บุคลิกภาพและภาวะผู้นำ** (คะแนนเต็ม ๒๐ คะแนน)

พิจารณาจากบุคลิกภาพ ลักษณะที่ดีมีความเป็นผู้นำ สุขภาพร่างกายและจิตใจดี

**๕**. **การพูดในที่ชุมชน** (คะแนนเต็ม ๒๐ คะแนน)

พิจารณาจากการตอบคำถามของคณะกรรมการฯ และการสื่อภาษาที่เข้าใจง่าย